රුසියානු_ඉතිහාසය
නූතන ස්ලාව් අධිරාජ්‍යය බිහිවේ
1945 පෙබරවාරියෙදී චර්චිල්, රූස්වෙල්ට් හා ස්ටැලින් නොහොත් ‘මහ තුන් කට්ටුව’ ක්‍රිමියාවේදී නැවත හමුවූහ. මෙහි අරමුණ වූයේ පශ්චාත් යුද යුරෝපයේ හැඩය පිළිබඳ සම්මුතියකට එලැඹිමයි. විය යුතු පරිද්දෙන්ම රුසියානු කොන්දේසි අසීරු විය. ඉතිහාසය පුරා සතුරා විසින් රුසියාවට පහරදීමෙදී කොරිඩෝරයක් ලෙස භාවිතා කලේ පෝලන්තය බව පෙන්වා දෙමින් කලහ කල ස්ටැලින් ඒ හේතුවෙන් බග් නදියෙන් නැගෙනහිර භූමිය නව දේශසීමාව විය යුතු බව තරයේම කියා සිටියේය. ඇවැසි නම් ඊට හිලවු වශයෙන් නැගෙනහිර ජර්මන් භූමියෙන් කොටසක් පෝලන්තයට වන්දි වශයෙන් ලබා දිය හැක. රතු හමුදාව විසින් මුදා ගත් සෙසු ස්ලාව් වාසභූමි ඇතුලත් හන්ගේරියාව, රොමේනියාව, බල්ගේරියාව, යුගොස්ලාවියාව හා චෙකොස්ලෝවැකියාව ද සෝවියට් අක්ෂය වටා භ්‍රමණය විය යුතු බවට එකඟ වීමට බටහිර බලවතුනට සිදුවිය. ජර්මනිය සියළු පෙරමුණු වල කොන්දේසි විරහිතව යටත්වන තුරු ඈ හා සාමය ඇති කොට නොගැනීමටද, නාසීන්ට එරෙහිව යුද අපරාධ නඩු පවරා දඬුවම් ලබා දීමටද වැඩිදුරටත් එහිදී ගිවිස ගැණින. පශ්චාත් යුද ජර්මනිය කලාප හතරක බෙදීමට තීරණය කරන ලදී. නැගෙනහිර ජර්මනිය සෝවියට් පාලනය කලාපයට අයත් වනු ඇත. මේ කටයුතු වලින් පසු ජපානයට එරෙහිව පැසිෆික් යුද්ධයට සම්බන්ධවීමට ස්ටැලින් කැමති විය. මේ වන විට රුසියානු ඉදිරි පෙරමුණ හා බර්ලින් නගරය අතර දුර සැතපුම් හතලිහකි. සයිලේසියාවේ, පොමරේනියාවේ හා නැගෙනහිර ප්‍රසියාවේ සතුරා විසින් සිදුකලේ යැයි කියැවුන වියරු පලිගැනීම් ගැන ලැවුගිනි මෙන් පැතිරී ගිය කටකථා ඇසූ අගනුවර වැසියෝ සංත්‍රාසයෙන් මුසපත් වූහ. නාසි ප්‍රචාරක යන්ත්‍රය ඒවාට ඉමහත් ප්‍රසිද්ධියක් දුන්නේ බර්ලිනයට රුසියානුවන් ඇතුළුවීමේ ආදිනව ගැන මහජනයාට සිහිපත් කරවීමට වැන්න. භීතිය වඩාත් උත්සන්න වූයේ රතු ගුවන් හමුදාව හිතූ හිතූ වෙලාවට ඉහලින් පහරදීමට පටන් ගැනීම නිසාය. සිය අහස් කුස රැගැනීමේදී ජර්මන් ගුවන් නියමුවන්ට විශාලතම අභියෝගය වූයේ ‘අඳුරේ මායාකාරියන්’ ලෙස හැඳින්වුන ලුතිනන් කල්නල් යෙව්දෝකියා බර්ෂෙන්ස්කයාගේ 46 වන කාන්තා ගුවන් රෙජිමේන්තුවයි. ‘පොලිකාර්පොව්’ නැමැති සැහැල්ලු ගුවන් යානාවල නැඟී සටන් වැදීමට ඉදිරිපත් වූ මෙම කෙල්ලෝ බිහිසුනු සතුරෝ වූහ. පැරණි ජර්මන් සුරංගනා කථාව සැබෑ වෙමින් තිබිණ. “කොසෑකයෝ පැමිණෙති!” සර්ව ජර්මන්වාදය හා සර්ව ස්ලාව් වාදය (නොහොත් නාසිවාදය හා කොමියුනිස්ට් වාදය) අතර අවසන් ද්වන්ද සටන සඳහා හෝරාව එලැඹෙමින් තිබිණ. හිට්ලර් මේ වනවිට සිටියේ බර්ලින් නුවර චාන්ස්ලර් මන්දිර උද්‍යානයේ අඩි පණහක් පොලොව යට තැනූ කොන්ක්‍රීට් බංකරයක් තුලය. ඔහුගේ සමීපතම සගයෝ පවා මේ වනවිට බලාපොරොත්තු රහිත තත්වයක පසුවූහ. බොහෝ දෙනාගේ මතය වූයේ රුසියානුවන්ගෙන් බර්ලිනය රැක ගැනීමට හැක්කේ බටහිර බලවතුන් හා එකඟත්වයක් තුලින් පමණක් බවයි. කවර තත්වයක් යටතේ හෝ ජර්මනිය සමඟ වෙන වෙනම සාම ගිවිසුම් වලට නොඑලැබීමට පෙබරවාරියේදී ක්‍රිමියාවේදී රැස්වූ ‘මහ තිදෙනා’ ගිවිස ගෙන සිටි බවක් උහු නොදත්හ. එහෙත් නාසි පක්ෂයේ දාර්ශනිකයා වූ ප්‍රචාරක ඇමති ආචාර්ය ගොබ්ල්ස් ඓතිහාසික උදාහරන ගෙනහැර පාමින් තවදුරටත් සිය නායකයා ධෛර්යමත් කලේය. "1762 වසරේ ද රුසියානුවෝ මේ අන්දමින්ම බර්ලිනය වැටළුහ: සෙන්පතියන් දුර්මුඛව සිටි බැවින් සතුරාට යටත් වීම මැනවයි ඩි’අර්ගන්සන් සිටුතැන මහා ෆෙඩ්‍රික් රජුගෙන් අයැද සිටියේය: එය පිලිකෙව් කල ශ්‍රේෂ්ඨ නිරිඳා වස පානය කිරීමට තිරණය කලේය. එහෙත් ඊට පෙර රුසියාවේ එළිසෙබෙත් සාර්තුමිය හදිසියේ මිය ගියාය….." අප්‍රේල් 11 දා ගොබ්ල්ස් තම දිනපොතේ සටහන් කලේතමා හඬනඟා මෙම කතාන්දරය කියවද්දී හිට්ලර්ගේ දෑස් කඳුලින් තෙත් වූ බවයි. ‘හිට්ලර්ට මඟ පෙන්වූ සිහින දකින්නා’ යන පෙර ලිපියේ මෙම සිදුවීම වැඩිදුර විස්තර කොට ඇත. 13 වන දින සිකුරාදාට යෙදීම (Friday the 13th) ඉතා අසුභ සංසිද්ධියක් බව බටහිර ජනප්‍රවාදයේ එන අදහසකි. මෙය සනාථ කරමින් අප්‍රේල් 13 දා අමෙරිකානු ජනාධිපති රූස්වෙල්ට් මියගියේය. ඉමහත් ප්‍රමොදයට පත් ගොබ්ල්ස් දුරකථනයෙන් හිට්ලර් අමතා මෙසේ කීවේලු: “මගෙ නායක තුමනි, එ හාස්කම ආපහු සිදුවෙලා! රූස්වෙල්ට් මැරිලා!!” මේ ඇසූ හිට්ලර් කෙතරම් බලාපොරොත්තු සහගතවීද යත් රතු හමුදාව එදින වියානා නගරය අත්පත් කොටගත් බව ඇසීමෙන් පවා ඒ හැටි කලබල නොවීය. එහෙත් මෙවර හාස්කමක් සිදු නොවන බව ඔහුට අවබෝද වූයේ තවත් දින තුනකට පසුවයි. අප්‍රේල් 16 දා හිමිදිරියේ ඕඩර් හා නයිසී ඉවුරු මත සිට රුසියානු කාලතුවක්කු 41,000 ක් හා ‘කත්යූෂා’ රොකට් යන්ත්‍ර 3,700 බර්ලිනය දෙසට වෙඩි තැබීමට වන. පෙරමුණේ සැතපුමක පරතරයකට වූ කාලතුවක්කු ගණන 400 කි. හෝරාවක් පුරා මුදා හැරුන මෙම දැවැන්ත ගිණි බලයෙන් අනතුරුව අනතුරුව යුද ටැංකි 6750ක් පෙරටු කොටගත් භටයන් විසි ලක්ෂයක් නැගෙනිහිරින් හා දකුණින් ගංගා තරණය කොට ඉදිරියට ගමන් කලේ ගුවන් යානා 7500ක ආවරණය යටතේය. මෙම අවසන් සටන සඳහා ජර්මන් සෙනෙවි මණ්ඩලයට යෙදවිය හැකි වූයේ භටයන් හත් ලක්ෂයක් හා යුද ටැංකි 1500ක් හා කාලතුවක්කු 9000ක් පමණි. අප්‍රේල් 20 දා හිට්ලර් භූගත බංකරය තුල තම පණස් වන උපන් දිනය සැමරුවේ දැවැන්ත රුසියානු හමුදා කණ්ඩායම් තුනක් නැඟෙනහිරින් උතුරින් දකුණින් බර්ලිනයට ආසන්න වන අතරය. ජර්මන් හමුදා කිහිපයක් වටකරනු ලැබීමේ තර්ජනයට මුහුන පා සිටියහ. යථාර්ථයෙන් වඩාත් දුරස් වෙමින් තම අධ්යනාගාරයේ දැවැන්ත සිතියම මත මනඃකල්පිත හමුදා ඒකක මෙහෙයවමින් කල්ගෙවූ හිට්ලර්ගේ විශ්වාසය වූයේ බර්ලිනයේ ගේට්ටු අසලදී එල්ල කරන දැවැන්ත ප්‍රහාරයකින් රුසියානුවන් ‘ලේ සාගරයක’ ගිල්වා විනාශ කොට හැකි බවයි. එහෙයින් දකුණේ සිට දැවැන්ත අවසන් ප්‍රතිප්‍රහාරයක් එල්ල කිරීමට හේ කල්පනා කලේය. රුසියානුවන්ට මුහුන දීමට තරම් භටපිරිස් අවිආයුධ හෝ සැපයුම් ඉතිරිව නොමැති බව පෙන්වාදෙමින් බැගෑපත් වූ හමුදා ජනරාල් වරුන්ට තර්ජනය කල ඔහු අවසානයේ මෙම කටයුත්ත පැවරුවේ එස්. එස්. සංවිධානයටයි. එහෙත් නියෝග හා තර්ජන මධ්‍යයේ පවා එම ප්‍රතිප්‍රහාරය ඇරඹුනේ නැත. ද්වේශයෙන් කැකෑරෙමින් සිටි රතු හමුදාව සමඟ සටන් කිරීම නිරායුධ සිරකරුවන් හෑස් කාමර තුලට යැවීමට වඩා බොහෝ අසීරු කටයුත්තක් බව එස්. එස්. සංවිධානය පවා මේ වනවිට වටහාගෙන සිටියේය. නැගෙනහිර සිට ප්‍රධාන ප්‍රහාරය මෙහෙය වූ මාෂල් ජෝර්ජි ෂුකොව් ගේ හමුදා මධ්‍යම බර්ලිනයේ වීථි සටන් වල යෙදී සිටි අප්‍රේල් 25 දා ඔහුගේ උතුරු දිග සහායකයා වූ මාෂල් කොන්තන්තීන් රොකොසොව්ස්කි ගේ හමුදා බටහිර ජර්මනියේ එල්බ් නදී ඉවුරේ දී ඇමෙරිකානු පෙරමුණු බල ඇණි හා එක් වූහ. මේ සමඟම දකුණින් පහර දුන් මාෂල් ඉවාන් කොනෙව්ගේ හමුදා සෝසෙන් හි පිහිටි ප්‍රධාන ජර්මන් මූලස්ථානය අත්පත් කොටගත්තේ ජර්මන් සෙනෙවි මණ්ඬලය සරණාගත තත්වයට පත් කරමිනි. රුසියානු වලලු තුනකින් වටලනු ලැබූ බර්ලිනය තුල හිට්ලර් කොටුවී සිටියේය. අවසානය ලඟාවෙමින් ඇති බව දුටු බොහෝ දෙනා තැත් කලේ රුසියානු වලලු මැදින් බටහිර දෙසට පලා හොස් ඇමෙරිකානුවන්ට යටත් වීමටයි. හමුදාව හා එස්. එස්. සංවිධානය පමණක් නොව සිය සමිපතම සගයන් පවා තමාට ද්‍රෝහී වී යැයි පාළු බංකරය තුල සිට හිට්ලර් මොර දුන්නේය. ඔහු ගේ ඉරණම බෙදාහදා ගැනීමට අවසානයේ ඉදිරිපත් වූයේ ප්‍රචාරක ඇමති ආචාර්ය ගොබ්ල්ස් හා ඔහුගේ දීර්ඝකාලීන මිතුරිය වූ ඊවා බ්‍රෝන් මෙනෙවිය පමණි. ඉතිහාසය තුල ඊවා බ්‍රෝන් ගැන බොහෝ ඕපාදුපා ලියැවී ඇතත්, හිට්ලර්ගේ ලේකම් වරියන් පසු ව පැවසුවේ ඔවුන් අතර ඒ තාක් පැවතියේ සාමාන්‍ය මිතුදමක් බවය. හමුදා සම්ප්‍රදායට අනුව හැඩගැසුන හිට්ලර්ගේ මූලස්ථානය තුල කාන්තා සුළුතරය ඉමහත් වරප්‍රසාද ලත් ගරුකටයුතු පුරවැසි කොට්ඨාශයක් වූ බව ඔවුහු පවසති. අප්‍රේල් 29 දා රුසියානුවන් බංකරයට මීටර් සිය ගනනක් එපිටින් සටන් වදිමින් සිටියදී බංකරය තුරට රෙජ්ස්ට්‍රාර් වරයෙකු කැඳවූ හිට්ලර් ඊවා බ්‍රෝන් විවාහ කොටගත්තේ ඈට කෘතගුන සැලකීමක් ලෙසයි. අනතුරුව හේ තම අන්තිම කැමත්ත පිලියල කලේය. හමුදාව විසින් තමා පාවා දී ඇති බැවින් පරාජයේ පරාජයේ නින්දාවෙන් ගැලවෙනු වස් ‘තමා සහ බිරිඳ’ දිවි නසාගන්නා බව ලියූ ඔහුගේ අවසන් ඉල්ලීම වූයේ තම වටිනාම පෞද්ගලික දේපොල වූ චිත්‍ර එකතුව තම ගම්පලාත වූ ලින්ස් නුවර කලාගාරයක තැන්පත් කරන ලෙසයි. මොන වැරදි කලද දේශපාලනයෙන් හරිහම්බ කොටගත් කෙනෙක් නෙවේ මේ ඇඩොල්ෆ් හිට්ලර්. අදට හරියටම වසර හැත්තෑ පහකට පෙර උදාවූ 1945 අප්‍රේල් 30 වැනිදා රුසියානු ෂෙල්වෙඩි බංකරය මත පතිත වෙද්දී තම පුද්ගලික කාර්ය මණ්ඩලය සමඟ නිහඬව අවසන් දිවා භෝජනය ගත් හිට්ලර් අනතුරුව තම කාමරයට වැදුනේ නිර්මාංශ කෝකියා වූ මැසියාර්ලි මෙනෙවියට ගේ කෑමවේල බෙහෙවින් පාරෙට්ටු කර ඈට බොහෝ ප්‍රසංශා කිරීමෙන් අනතුරුවය. පස්වරු 3.30ට කාමරය තුලින් වෙඩි හඬක් ඇසින. වෙඩි පහරකින් හිස සුනු විසුනු වූ හිට්ලර් තම වෝල්තර් 7.62 පිස්තෝලය අතැතිව සෝෆා පුටුව මත මියගොස් සිටියේය. දහඅට පැයකට කලින් විවාහ වූ ඔහුගේ මනාලිය තවත් පුටුවක් මත වැටී සිටියාය. ඇගේ සිරුරින් වහනය වූ ආමන්ඩ් සුවඳින් හැඟවුනේ ඊවා සයනයිඩ් විෂ පානය කොට මිය යන්නට ඇති බවයි. එස්. එස්. නිලධාරීන් විසින් බ්ලැන්කට්ටු වල ඔතා පෙට්රල් වත් කරන ලද මලසිරුරු හිට්ලර් ගේ අන්තිම කැමැත්ත අනුව චාන්ස්ලර් මන්දිර උද්‍යානයේ දී රහසිගතව ආදාහනය කෙරිණ. ඉතිරිවූ සුන්බුන් ඒ අසලම වූ ෂෙල්වෙඩි කුහරයක් තුල වල දමන ලදී. හිට්ලර්ගේ මිනී වල රුසියානුවන් විසින් නොදැනුවත්වම කණිනු ලැබ තිබීම නම් දෛවයේ සරදමක් ලෙස පෙනේ. ආදාහනයෙන් පසු බංකරය තුලට රැස්වූ හිට්ලර්ගේ අනුගාමිකයන්ට රුසියානුවන් සමඟ සාම සාකච්ඡා පැවැත්වීමේ අපූරු අදහසක් පහල විය. මධ්‍යම බර්ලිනයේ පිහිටි මාෂල් ෂුකොව්ගේ මූලස්ථානයට යැවුන විදුලි පණිවුඩයට ලද ප්‍රතිචාරය යහපත් විය. රුසියානුවෝ පැය කිහිපයකට ප්‍රහාර අත් හිටවූ අතර ජර්මන් නියෝජිතයා ලෙස තෝරා ගැනුනේ 1939 ජර්මන් සෝවියට් මධු සමය අතරතුරු මොස්කොව් හි යුද තානාපති මුලාදෑනියා (Military attache') වූද, වත්මන් සෙබනෙවි මණ්ඩලය ප්‍රධානියා වූද ජනරාල් හෑන්ස් ක්‍රෙබ්ස් ය. ඔහුට රුසියානුවන් සමඟ දැන හැඳුනුකම් තිබූ අතර ‍ව්‍යක්ත ලෙස රුසියන් බස වැහැරීය. මැයි පළමුවනදා අළුයම ජර්මන් පාර්ලිමේන්තුව මත දෑකැත්ත හා මිටිය සහිත දැවැන්ත රතු ධජයක් ලෙලදෙන අතර බර්ලිනයේ සෝවියට් මූලස්ථානය පැමිනි ක්‍රෙබ්ස් පිළිගන්නා ලද්දේ මුහුණේ ලප කැලැල් ගහන තරු හතරේ රතු හමුදා ජනරාල් වරයෙක් විසිනි. ජර්මන්නුන්ගේ යෝජනාව වූයේ නව රජයක් පිහිටුවීම සඳහා බංකරය තුල සිටින ආචාර්ය ගොබ්ල්ස් හා මාටින් බෝමන් ඇතුළු ඉහල නාසි නායකයන්ට නගරයෙන් පිටවීමට අවසථාව දෙන ලෙසයි. එහෙත් බංකරයේ සිටින සියළුම දෙනා කොන්දේසි විරහිත යටත්වීමකින් මෙපිට වෙනත් කිසිදු එකඟතාවයක් රුසියානුවෝ ප්‍රතික්ෂෙප කලහ. “ඔබ මගේ තත්වයේ හිටියනම් මේ වගේ යෝජනාවකට එකඟ වේවිද?” මුහුනේ කැලැල් සහිත රතු හමුදා නිළධාරියා මොර දුන්නේය. ඒ අන් කිසිවෙකුත් නොව තමා බොහෝ අසා ඇති එහෙත් සියැසින් නුදුටු සුප්‍රකට ස්ටැලින්ග්‍රාඩ් සටනේ වීරයා වූ කර්ල්නල්-ජනරාල් වැසිලි චිකොව් බව ක්‍රෙබ්ස් නොදත්තේය. ඔහු රුසියානු මූලස්ථානයෙන් පිටවූයේ බරවුන හදිනි. එදින රැයේ බංකර් වාසීහූ කුඩා කණ්ඬායම් වලට වෙන්වී රුසියානු වලලු අතරින් පලා යාමට තැත් කලහ. ඇතමෙක් ඇමෙරිකානු සීමා වෙත ලඟාවුවද බොහෝ දෙනෙක් සෝවියට් මුරසංචාරක කණ්ඩායම් විසින් සිරභාරයට ගන්නා ලදී. මේ කාලය තුල රුසියානු සෙබළුන් විසින් කලබව පැවසෙන යුද අපරාධ ගැන වාර්තා ද බටහිර ඉතිහාසය තුල නොමඳව දැකිය හැක. එක් සිද්ධියකට අනුව පෝස්ට්ඩෑම් හි කන්‍යාරාමයකට කඩා වැදුන බීමත් සෙබලූන් පිරිසක් එහි සිටි ජර්මන් සරණාගත කතුන්ට හිරිහැර කිරිමට සැරසුන අතර විලාප නඟමින් මහමඟට දිවගිය මව් කන්‍යා සොයුරිය එහි සිටි නිලධාරියෙකුට ආයාචනා කලාය. ලහි ලහියේ සිද්ධිය විභාග කල නිලධාරියා ඇගෙන් සමාව අයැද චූදිත සෙබළුන් පිරිසට එතැනදීම වෙඩි තබා නඩුව විසඳීය. කන්‍යා සොයුරිය සිහි නැතිව ඇද වැටුනාය. අමන්දානන්දයට පත් රුසියානුවන් බර්ලිනය ඇදවැටීම සමරමින් සිටි මැයි 05 දා බටහිර ජර්මනියේ මිත්‍ර පාක්ෂික ආඥා මූලස්ථානයට ලඟාවූ ජර්මන් නියෝජිත පිරිසකි. බොහිමියාවේ අවසන් ජර්මන් හමුදා කණ්ඬායමේ යටත්වීම භාර ගන්නා මෙන් ඔවුහු ඇමෙරිකානුවන්ගෙන් ඉල්ලා සිටියහ. එහෙත් ජනරාල් අයිසන්හවර් තරයේම කියා සිටියේ එල්බ් ගඟෙන් නැගෙනහිර ප්‍රදේශ වල ජර්මන් බල ඇණී රතු හමුහ්ඩාවට යටත් විය යුතු බවයි. රුසියානුවන් විසින් තම භටයන් සමූලඝාතනය කරනු ඇති බවට ජර්මන්නු කල ආයාචනය කෙතෙක් දුක්බර වීද යත් අයිසන්හවර්ට පවා මොහොතකට ඔවුන් හා එකඟ වීමට සිදු විය. “ ඒකත් ඇත්ත තමයි. නමුත් ඔහෙලට ඕව ගැන හිතන්න තිබුනෙ 1941 දි…” බොහොමියාවේ ජර්මන් හමුදා කන්ඩායම රුසියානුවන්ට පාවා දෙන ලදී. සයිබීරියාවේ සිරකඳවුරු වලට යැවුන ඔවුන්ගෙන් නිදහස ලබා ආපසු පැමිණියෝ අල්පයකි. 1945 මැයි 07 දා ජර්මනිය කොන්දේසි විරහිතව යටත් වූවාය. ලියවිල්ලට වලට අත්සන් තබන ලද්දේ පසුවදාය. එය පහත සඳහන් පරිදි විය. "යටත්වීමේ ප්‍රකාශය 01. ජර්මන් සෙනෙවි මණ්ඩලයේ බලයලත් නියෝජිතයන් වන අපගේ පාලනය යටතේ ඇති සියළු පාබල නාවුක ගුවන් බල ඇණී පැය 11.01 පටන් මිත්‍ර පාක්ෂික හා සෝවියට් හමුදා අධිකාරීන් යටතට පත් කෙරෙනු ඇත. 02. එතැන් පටන් මිත්‍ර පාක්ෂික හා සෝවියට් හමුදා අධිකාරීයේ අණ පිලිපදින මෙන් තම සියළුම නිළධාරීන්ට උපදෙස් දීමට ජර්මන් සෙනෙවි මණ්ඩලය එකඟ වේ. 03. මෙම ලියවිල්ල පෙර අත්සන් කෙරුන වෙනත් ඕනෑම ලියවිල්ලකට වඩා ඉහලින් ලා සැලකේ. 04. මෙම කොන්දේසි කඩකරන ඕනෑම අයකුට එරෙහිව දධුවම් කිරීමේ බලය මිත්‍ර පාක්ෂික හා සෝවියට් හමුදා අධිකාරීන් සතුය. අත්සන් කලේ ජර්මන් ඒකාබද්ධ අණදෙන මූලස්ථානය වෙනුවට (Oberkommando der Wehrmacht) ජනරල්ෆීල්ඩ්මාෂල් විල්හෙල්ම් කයිටල් මිත්‍රපාක්ෂික හමුදාවේ සෙනාධිනායක වෙනුවට (Commander in Chief -Allied Expeditionary Force) ගුවන් මාෂල් ආතර් විලියම් ටෙඩර් රතු හමුදාවේ උත්තරීතර ඉහල අණදෙන මූලස්ථානය වෙනුවට (Supreme High Command of the Red Army) මාෂල් ජෝර්ජි කොන්ස්තන්තිනෙවිච් ෂුකොව් " දෙවන ලෝක යුද්ධය මෙලෙස අවසන් වූයේ ක්‍රෙම්ලිනයේ බල අක්ෂය ව්ලැදිවස්ටොක් සිට නැගෙනහිර බර්ලිනය දක්වා සැතපුම් පන්දහසක් පුරා විහිදුවමිනි. ජර්මනිය යටත් වීමේ ගිවිසුම අත්සන කරන අවස්ථාවේ ජෝර්ජි ෂුකොව් ඇතුළු රුසියානු නිලධාරීන් අධිපති බවක් පලකරමින් උඩඟු ලෙස හැසිරුන බවට බටහිර ඉතිහාසඥයන් නඟන චෝදනාවේ දේශපාලන අර්ථය නම් සර්ව ජර්මන් වාදයේ අළු මතින් නූතන ස්ලාව් අධිරාජ්‍යයක් පිහිටුවනු ලැබ ඇති බවත් එය අභිනව සීතල යුද්ධයක (Cold War) ආරම්භය වූ බවත්ය. (පසු සටහන: ඇඩොල්ෆ් හිට්ලර් මිය ගොස් අද දිනට හරියටම වසර හැත්තේ පහකි)